Komisia napokon neustále vedie dialóg s Európskym dvorom audítorov o možných metodických zlepšeniach odhadu a prezentácii mier chybovosti, ako aj vykazovaní výsledkov dosiahnutých v rámci programov financovaných z rozpočtu EÚ.

Pokiaľ ide o požiadavku Európskeho parlamentu a Rady týkajúcu sa podmienených záväzkov, ročná účtovná závierka EÚ obsahuje podrobné informácie o existujúcich záväzkoch, ako aj o expozícii rozpočtu EÚ vyplývajúcej z rozpočtových záruk a záruk z programov finančnej pomoci. Okrem toho v súlade s nariadením o rozpočtových pravidlách z roku 2018 bude Komisia od roku 2021 poskytovať posúdenie udržateľnosti týchto záväzkov v osobitnom pracovnom dokumente pripojenom k návrhu rozpočtu.

Komisia s cieľom reagovať na požiadavky Európskeho parlamentu a Rady týkajúce sa podávania správ o financovaní súvisiacom s utečeneckou a migračnou krízou a finančných nástrojoch vo februári 2019 zaslala Európskemu parlamentu a Rade Správu o vykonávaní financovania určeného na migračnú a utečeneckú krízu (2015 – 2017) a túto činnosť bude aj naďalej pravidelne vykonávať.

Pokiaľ ide o požiadavku poskytovať informácie o ukončení finančných nástrojov v rámci viacročného finančného rámca na obdobie 2007 – 2013, Komisia bude podávať správy o pokroku dosiahnutom pri ukončení operačných programov v súlade s platnými právnymi predpismi. Komisia bude informovať o finančnom výsledku ukončenia programového obdobia v kontexte výročných správ o činnosti príslušných generálnych riaditeľstiev, a to počnúc vykazovaným rokom 2018. Táto správa o ukončení programového obdobia zahŕňa – podľa jednotlivých operačných programov – sumy oprávnené pri ukončení, v náležitých prípadoch aj pokiaľ ide o finančné nástroje. Okrem toho zahŕňa aj informácie o prípadných vymáhaných sumách pre jednotlivé operačné programy.

3.Čerpanie finančných prostriedkov Európskej únie

Európsky dvor audítorov sa vo svojej výročnej správe za rok 2017 zameral na nesplatené záväzky, čo sa následne stalo významnou témou rozpravy o udelení absolutória. Nesplatené záväzky predstavujú súčet vzniknutých záväzkov, ktoré ešte neboli splatené. Ide o mechanický dôsledok skutočnosti, že záväzky sú vo viacročnom rozpočte pomerne rovnomerne rozložené v čase, zatiaľ čo v dôsledku toho, že sa väčšina záväzkov týka investícií, ktorých dokončenie si vyžaduje určitý čas, sú platby odložené. Pri projektoch, ktoré trvajú niekoľko rokov, kým sa dokončia, je bežné, že medzi počiatočnými záväzkami a skutočnými platbami dochádza k časovému oneskoreniu. Časové oneskorenie závisí najmä od dĺžky financovaných projektov a od pravidiel uplatňovaných na jednotlivé programy.

Európsky parlament poukázal na to, že nesplatené záväzky sa výrazne zvýšili okrem iného aj z dôvodu neskorého prijatia viacročného finančného rámca na roky 2014 – 2020, problémov pri plnení nových požiadaviek a zmeny uplatňovania pravidiel rušenia viazanosti v politike súdržnosti z N + 2 na N + 3. Spolu so zvýšenou mierou predbežného financovania to prispelo k pomalšiemu čerpaniu finančných prostriedkov EÚ na začiatku súčasného viacročného finančného rámca. Komisia sa domnieva, že včasné prijatie ďalšieho viacročného finančného rámca na jeseň 2019 je nevyhnutné na to, aby sa zabránilo opakovaniu týchto problémov z minulosti.

Rada sa obávala toho, že by dostupné platobné rozpočtové prostriedky nepostačovali na pokrytie všetkých žiadostí o platby, a to napriek väčšej flexibilite rozpočtu, ktorou sa majú riešiť potreby posledných rokov súčasného viacročného finančného rámca. Vyzvala Komisiu, aby nepretržite zlepšovala odhady platieb, ako aj mechanizmy monitorovania s cieľom riadiť toto riziko, predvídať riadne vyplácanie platieb a zabezpečiť predvídateľnosť národných príspevkov.

Komisia neustále monitoruje vývoj platobných potrieb s cieľom zlepšiť predvídateľnosť rozpočtu a riadiť súvisiace rozpočtové riziká. Komisia od roku 2015 poskytuje každoročnú prognózu dlhodobých platobných potrieb EÚ, ktorá má od roku 2018 formu výročnej správy o prognóze budúcich peňažných tokov do rozpočtu a peňažných tokov z rozpočtu EÚ. V tejto správe sa uvádza prognóza platieb potrebných na pokrytie nesplatených záväzkov, ktoré EÚ už podpísala (t. j. Reste à liquider), ako aj platieb za nové záväzky, ktoré sa ešte len uzavrú v časovom horizonte piatich rokov, ako sa vyžaduje v nariadení o rozpočtových pravidlách na rok 2018.

Hlavným faktorom spoľahlivosti a stability prognózy platieb je vykonávanie politiky súdržnosti, ktorá v súčasnosti predstavuje približne jednu tretinu rozpočtu EÚ a je najväčšou výdavkovou politikou vykonávanou prostredníctvom diferencovaných rozpočtových prostriedkov. Keďže sa vykonáva prostredníctvom režimu zdieľaného riadenia, rýchlosť vykonávania a prognózovania platieb vo veľkej miere závisí od plánovania zo strany členských štátov.

Komisia sa vo svojom návrhu viacročného finančného rámca na roky 2021 – 2027 zameriava na zabezpečenie dostatočnosti stropov platieb, ako aj stabilnejšieho a predvídateľnejšieho plnenia ročných rozpočtov. Najmä stropy platieb na roky 2021 – 2027 sa navrhli na úrovni dostatočnej na pokrytie nesplatených záväzkov z predchádzajúcich rokov a tak, aby zahŕňali rast nesplatených záväzkov, ako aj aby umožňovali plynulý prechod na budúcu generáciu výdavkových programov. S cieľom prispieť k stabilnejšiemu a predvídateľnejšiemu vývoju platieb Komisia navrhla, aby sa upravili osobitné postupy vykonávania politiky súdržnosti (napr. návrat k pravidlu zrušenia viazanosti N + 2, nižšia úroveň predbežného financovania, aby sa zabránilo hromadeniu vymáhaných súm a aby sa podporilo rýchlejšie vykonávanie).

Komisia okrem toho navrhla, aby sa zachovali mechanizmy celkovej rezervy pre platby a rezervy na nepredvídané udalosti, ktoré v rámci celkového stropu platieb vo viacročnom finančnom rámci na dané obdobie možno použiť na riešenie možných výkyvov v potrebách platieb. Užitočnosť týchto nástrojov pri riadení platieb počas trvania finančného rámca sa preukázala už v období rokov 2014 – 2020.

Komisia bude navyše naďalej úzko spolupracovať s členskými štátmi s cieľom zabezpečiť včasné čerpanie finančných prostriedkov EÚ v rámci viacročného finančného rámca na roky 2014 – 2020 a poskytnúť členským štátom zásadnú pomoc vrátane technickej pomoci a poradenských služieb na zlepšenie ich schopnosti čerpať finančné prostriedky EÚ. Získané poznatky z pracovnej skupiny pre lepšie vykonávanie (zriadenej na zlepšenie využívania európskych štrukturálnych a investičných fondov na predchádzajúce obdobie) boli začlenené do programov s problémami v súčasnom období. Na zlepšenie situácie prebieha intenzívny dialóg s dotknutými členskými štátmi.

4.Osobitné otázky

4.1 Príjmy

Európsky parlament poznamenáva, že GR pre rozpočet už druhý rok po sebe predložilo výhradu k hodnote tradičných vlastných zdrojov vybraných Spojeným kráľovstvom, pretože krajina neposkytla do rozpočtu Únie uniknuté clo za dovoz textilu a obuvi. Víta postup v prípade nesplnenia povinnosti, ktorý iniciovala Komisia v marci 2018 v nadväznosti na prípad colného podvodu.

Po niekoľkých právnych krokoch a analýze odpovede Spojeného kráľovstva, ktorá bola doručená vo februári 2018, Komisia v marci 2019 postúpila vec Súdnemu dvoru Európskej únie.

Od októbra 2017 začali orgány Spojeného kráľovstva postupne zavádzať niektoré z nápravných opatrení, o ktoré Komisia žiadala, stále však odmietajú sprístupniť sumy tradičných vlastných zdrojov splatných do rozpočtu EÚ.